Somogy Megyei Könyvtár

Az 1952-es minisztertanácsi rendelet hatására, a megye közművelődési könyvtári hálózatának központi könyvtáraként létrehozott Somogy Megyei Könyvtár (1965-től Palmiro Togliatti Megyei Könyvtár), 1992-ben egyesült a városi, illetve a megyei szakszervezeti könyvtárral létrehozva a Megyei és Városi Könytárat.

## Somogy Megyei Könyvtár

### Cím

Kaposvár, Dózsa György u. 18. (1952-1964)7400 Kaposvar, Csokonai köz 4. (1964-1992)

### Vezető(k)

Kerekes András (1952-1957) Kellner Bernát (1957-1976)Szita Ferenc (1976-1992)

## Története

### 1952-1953

A 13/1952. (V. 14.) M. T. sz. határozat értelmében megalapították a megyei könyvtárat Kaposváron, a Dózsa György u. 18. sz. alatt. 1952. augusztus 17-én
tartották az intézmény ünnepélyes avatását. A könyvtár vezetője Kerekes András, helyettese Keller Bernát volt. A könyvkölcsönzés és helybenhasználat mellett a könyvtár fő feladata a vidéki könyvtárak hálózati-módszertani segítése, igazgatása volt. 1953. május 1-én létesült az önálló ifjúsági könyvtár a Kossuth Lajos u. 4. sz. alatt, Vörös Ilona ifjúsági könyvtáros igazgatásával.

### 1955

A könyvtárépület szűknek bizonyult, ezért új raktár és feldolgozóhelyiség épült, megoldva az addig csomagokban a padláson tárolt könyvek problémáját. Megkezdődött a somogyi tájismereti különgyűjtemény kialakítása somogyi vonatkozású helytörténeti anyagok gyűjtésére.

### 1957-1961

Kellner Bernátot nevezték ki igazgatónak. 1957 februárjában indult meg a könyvkötő műhely működése. 1959-ben minisztériumi engedéllyel könyvtáros szakképzés indul meg. A megyei könyvtár a városi könyvtári teendők mellett a megyei közművelődési hálózat központja volt. Mivel Kaposvár központi járásának könyvtári feladatait is az intézmény látta el, 1959-től úgynevezett művelődési autók segítségével jártak ki a könyvtárosok és meghívott előadók a kistelepülésekre, ahol a mozgókönyvtári ellátás mellett előadásokkal és filmvetítésekkel szolgálták a helyi lakosokat. 1961-től új szolgáltatásokkal bővült a megyei könyvtár szolgáltatásainak köre. Tájékoztató szolgálat indult egy referenszkönyvtárossal, valamint megkezdődött a diafilmek és színműtári dokumentumok kölcsönzése.

### 1964-1976

Elkészült az új, akkor igen korszerűnek számító, szabadpolcos könyvtárépület a Csokonai közben, amely az első ilyen jellegű könyvtárépület volt Magyarországon. Népművelési tevékenység céljára 200 személyes előadóterem állt rendelkezésre. Gyermekkönyvtár is elhelyezést kapott az új épületben, ám az évek folyamán egyre inkább szűknek bizonyult az új épület is. Aktuálpolitikai okokból az akkoriban elhunyt olasz kommunista pártvezérről nevezték el a könyvtárat, így a könyvtár neve Palmiro Togliatti Megyei Könyvtár lett 1965 februárjától. Az új könyvtárépület átadásával egy időben városi fiókkönyvtár is létesült Kaposváron a cseri városrészben, közel a Gárdonyi Géza Általános Iskolához. A következő években kiépült a kaposvári fiókkönyvtári hálózat, amelyek irányítását a Kaposvári Városi Könyvtár végezte, és amelynek módszertani vezetését a megyei könyvtár a járási könyvtárakéval megegyezően végezte. 1972-ben megkezdődött a korábban elkezdett megyei szintű helyismereti tevékenység kaposvári koordinálása. 1976-ban az igazgatói teendőket Szita Ferenc vette át, miután előző év végén Keller Bernát nyugdíjba vonult.

### 1977-1992

Megreformálták az olvasószolgálatot, szakrészlegesítették a szabadpolcos rendszert, minden egyes szakrészleghez innentől kezdve tartozik egy szaktájékoztató könyvtáros, aki az adott területen áll az olvasók rendelkezésére. Megalakult a könyvtár helyismereti szakrészlege, a védett állomány immáron elérhetővé vált szabadpolcos rendszerben a kutatóteremben. A helytörténész tisztjét egészen nyugdíjba vonulásáig dr. Sipos Csaba látta el. Az ő szakmai vezetésével indult a *Somogy a sajtó tükrében* című sajtófigyelő kiadvány, amely negyedévenkénti megjelenésével számba vette és visszakereshető módon rendszerezte a somogyi érdekeltségű helyi- és országos sajtó által közzétett cikkeket, egészen 1989-ig, amikor megkezdődött a helyismereti cikkek számítógépes feltárása.

1979-1983 között a megyei könyvtár koordinálásával megkezdődött az iskolai könyvtárhálózat kiépítése. 1990-ben a rendszerváltást követően leveszik a névadó bronztáblát, ekkortól kezdve nem viseli a könyvtár Palmiro Togliatti nevét. 1992. január 1-én megkezdte működését a Kaposvári Megyei és Városi Könyvtár, a Somogy Megyei Könyvtár, a Szakszervezetek Megyei Könyvtára és a Kaposvári Városi Könyvtár összevonásával.

## Felhasznált források:

1. ↑ Jovánczainé Péterfai Krisztina: A somogyi könyvtártörténet kimagasló egyéniségei kezdetektől napjainkig. Szakdolgozat. Kaposvár : Kaposvári Egyetem CsVMPFK, 2005. p. 14.
2. ↑ Varga Róbert: A kaposvári Megyei Könyvtár története 1945-1960. Kaposvár : Megyei és Városi Könyvtár, 2005. p. 26-28.
3. ↑ Varga Róbert: A kaposvári Megyei Könyvtár története 1945-1960. Kaposvár : Megyei és Városi Könyvtár, 2005. p. 35-36.
4. ↑ Varga Róbert: A kaposvári Megyei Könyvtár története 1945-1960. Kaposvár : Megyei és Városi Könyvtár, 2005. p. 37-39.
5. ↑ Varga Róbert: A kaposvári Megyei Könyvtár története 1945-1960. Kaposvár : Megyei és Városi Könyvtár, 2005. p. 41-51.
6. ↑ Jovánczainé Péterfai Krisztina: A somogyi könyvtártörténet kimagasló egyéniségei kezdetektől napjainkig. Szakdolgozat. Kaposvár : Kaposvári Egyetem CsVMPFK, 2005. p. 17-20..
7. ↑ Jovánczainé Péterfai Krisztina: A somogyi könyvtártörténet kimagasló egyéniségei kezdetektől napjainkig. Szakdolgozat. Kaposvár : Kaposvári Egyetem CsVMPFK, 2005. p. 20-25.
8. ↑ Jovánczainé Péterfai Krisztina: A somogyi könyvtártörténet kimagasló egyéniségei kezdetektől napjainkig. Szakdolgozat. Kaposvár : Kaposvári Egyetem CsVMPFK, 2005. p. 26.
9. ↑ Jovánczainé Péterfai Krisztina: A somogyi könyvtártörténet kimagasló egyéniségei kezdetektől napjainkig. Szakdolgozat. Kaposvár : Kaposvári Egyetem CsVMPFK, 2005. p. 27-30.
10. ↑ Szita Ferenc: Emlékezés és vallomás : a somogyi könyvtárhálózat kiépítéséről és fejlődéséről, 1949-1992. Kaposvár : Megyei és Városi Könyvtár, 1999. p. 116-117.
11. ↑ Szita Ferenc: Emlékezés és vallomás : a somogyi könyvtárhálózat kiépítéséről és fejlődéséről, 1949-1992. Kaposvár : Megyei és Városi Könyvtár, 1999. p. 227.

## Ajánlott irodalom:

* "Somogyi Könyvtárak" - A Palmiro Togliatti Megyei Könyvtár módszertani folyóirata (1971-1989)

* A kaposvári Megyei Könyvtár évkönyve 1957, 1958-1959, és A Somogy Megyei Könyvtár évkönyve 1960-1961. Kaposvár : Megyei Kvtár, 1958, 1960, 1962
* Keller Bernát: Húsz éves a somogyi közművelődési könyvtárhálózat. In: Somogy. 1970. 1. sz.

* Lukács Lászlóné: Somogyi könyvtárak 1949-1970. Cikkbibliográfia. Szakdolgozat. Kaposvár, 1978. p. 11-38. (1949-1970)
* Péter Tamás Lajos: A kaposvári megyei könyvtár épületei. Szakdolgozat. Kaposvár : Kaposvári Egyetem CsVMPFK, 2002. 54 p.
* Sipos Csaba: Somogy a sajtó tükrében. Kaposvár : Palmiro Togliatti Megyei Kvtár., 1978-1989. Negyedévenként.
* Szita Ferenc: Emlékezés és vallomás : a somogyi könyvtárhálózat kiépítéséről és fejlődéséről, 1949-1992. Kaposvár : Megyei és Városi Könyvtár, 1999. 273 p.
* Szita Ferenc: Harminc éves a megyei könyvtár. In: Somogyi Könyvtárak. 1982. 1-2. sz. p. 3-9.
* Varga Róbert: A kaposvári Megyei Könyvtár története 1945-1960. Kaposvár : Megyei és Városi Könyvtár, 2005. 100 p.
* Varga Róbert: Ötvenéves a Kaposvári Megyei és Városi Könyvtár. In: Somogyi Honismeret. 2002. 2. sz. p. 74-77.

## A Somogy Megyei Könyvtárról a Takáts Gyula könyvtár állományában:

Amennyiben adatbázishiba miatt nem töltené be a találatokat, frissíteni kell a weboldalat (F5 billentyű)!

Cikkek: http://bit.ly/1RsvKG2

 Könyvek, könyvrészletek: http://bit.ly/1TKaL5f